'নিষেধাজ্ঞা নিয়ে আগে আলোচনা করে না যুক্তরাষ্ট্র'
বাংলাদেশের রাজনীতিতে আবারও আলোচনায় যুক্তরাষ্ট্র প্রসঙ্গ। গণগ্রেফতার ও কারাগারে নির্যাতনের খবরে উদ্বেগ যুক্তরাষ্ট্রের – এটি শিরোনাম করেছে দৈনিক ইত্তেফাক।
তাদের খবরে বলা হচ্ছে বাংলাদেশে হাজার হাজার বিরোধী দলীয় সদস্যকে গণগ্রেফতার এবং কারাগারে নির্যাতনের খবরে যুক্তরাষ্ট্র গভীরভাবে উদ্বিগ্ন বলে জানিয়েছেন মার্কিন পররাষ্ট্র মন্ত্রণালয়ের মুখপাত্র ম্যাথিউ মিলার। সেই সঙ্গে তিনি সব পক্ষকে সংযম প্রদর্শন এবং সহিংসতা এড়ানোর আহ্বান জানান। স্থানীয় সময় বুধবার (১৩ ডিসেম্বর) মার্কিন পররাষ্ট্র মন্ত্রণালয়ের ব্রিফিংয়ে একজন সাংবাদিকের প্রশ্নের জবাবে তিনি এ কথা বলেন।
খবরটি নিয়ে ইংরেজি দৈনিক দ্য বিজনেস স্ট্যান্ডার্ডের শিরোনাম - US deeply concerned by mass arrests, urges govt to allow all in polls। এতে বলা হয় সব দলের অংশগ্রহণে স্বাধীন ও নিরপেক্ষ নির্বাচনী পরিবেশ সৃষ্টির জন্য সরকারের প্রতি আহবান জানিয়েছে যুক্তরাষ্ট্র।
আর বাংলাদেশ বিষয়ে মিলারের মন্তব্য নিয়ে দেশ রুপান্তরের শিরোনাম – নিষেধাজ্ঞা নিয়ে আগে আলোচনা করে না যুক্তরাষ্ট্র। এতে বলা হয় নিষেধাজ্ঞার মতো পদক্ষেপ নেওয়া বা ঘোষণা করার আগে সেটা নিয়ে আলোচনা করা যুক্তরাষ্ট্রের রীতি নয় বলে জানিয়েছেন দেশটির পররাষ্ট্র দপ্তরের মুখপাত্র ম্যাথু মিলার। গত বুধবার নিয়মিত ব্রিফিংয়ে এক সাংবাদিকের প্রশ্নে জবাবে তিনি এ কথা জানান।
নির্বাচনের আগেই বাংলাদেশের ওপর নতুন নিষেধাজ্ঞা আরোপের বিষয়ে জানতে চান প্রশ্নকারী। তিনি বলেন, বাংলাদেশ নিয়ে অনেকেই প্রশ্ন করছেন। আগামী ৭ জানুয়ারি নির্বাচনের আগে বাংলাদেশের বিরুদ্ধে নতুন নিষেধাজ্ঞা আরোপের কোনো নতুন খবর আছে কি? জবাবে মার্কিন পররাষ্ট্র দপ্তরের মুখপাত্র বলেন, ‘আমার কাছে আজ ঘোষণা করার মতো নতুন কোনো নিষেধাজ্ঞা নেই। দীর্ঘদিনের রীতি অনুযায়ী, এমন পদক্ষেপ নেওয়া বা ঘোষণার আগে আমরা সেগুলো নিয়ে (প্রকাশ্যে) আলোচনা করি না।’
দৈনিক বণিক বার্তায় পাশাপাশি দুটি শিরোনাম। একটি পররাষ্ট্রমন্ত্রীর বক্তব্য দিয়ে যে – বিএনপির কাজে আমেরিকা সন্তুষ্ট নয়, এতে বলা হয় বিএনপির কাজে যুক্তরাষ্ট্র সন্তুষ্ট নয় বলে মনে করছেন পররাষ্ট্রমন্ত্রী ড. এ কে আব্দুল মোমেন। দেশটি বিএনপির অগ্নিসংযোগ ও সন্ত্রাসী কর্মকাণ্ড দেখে অত্যন্ত হতাশ বলেও মন্তব্য করেছেন তিনি। গতকাল দুপুরে রাজধানীর নর্থ সাউথ বিশ্ববিদ্যালয়ে আয়োজিত এক সেমিনার শেষে সাংবাদিকদের প্রশ্নের জবাবে তিনি এ কথা বলেন।
আরেকটি শিরোনাম বিএনপির সিনিয়র যুগ্ম মহাসচিব রুহুল কবির রিজভীর বক্তব্য যে – যুক্তরাষ্ট্র ‘ম্যানেজ’ নয়; বরং উদ্বেগ প্রকাশ করেছে। তিনি বলেন, ‘পররাষ্ট্রমন্ত্রী ড. এ কে আব্দুল মোমেন ও পররাষ্ট্র প্রতিমন্ত্রী শাহরিয়ার আলমের যুক্তরাষ্ট্র “‍ম্যানেজ” হয়ে যাওয়ার বক্তব্য ডাহা মিথ্যা এবং এটি সরাসরি প্রত্যাখ্যান করেছে যুক্তরাষ্ট্র। তারা এটিকে “‍ডিপ ফেক নিউজ” বলে অভিহিত করেছে। যুক্তরাষ্ট্র ম্যানেজ নয় বরং তারা গণহারে বিরোধীদের গ্রেফতার ও নির্যাতনে উদ্বেগ প্রকাশ করেছে।’ ভার্চুয়াল এক সংবাদ সম্মেলনে গতকাল তিনি এ মন্তব্য করেন।
‘কঠিন সময়ে’ বড় শোডাউনের পরিকল্পনা – বিজয় দিবস ঘিরে বিএনপির কর্মসূচি নিয়ে সমকালের শিরোনাম। সারাদেশে দলীয় নেতাকর্মীর গণগ্রেপ্তার ও কারাদণ্ডের ‘কঠিন সময়ে’র মধ্যেই বড় ধরনের শোডাউনের পরিকল্পনা করছে বিএনপি।
টানা ৫০ দিন পর আবারও নয়াপল্টন এলাকায় কর্মসূচি দিয়েছে দলটি। মহান বিজয় দিবসে বর্ণাঢ্য শোভাযাত্রার মাধ্যমে আবারও নিজেদের জনসমর্থনের ‘শক্তি পরীক্ষা’ দিতে চাচ্ছে তারা। নেওয়া হয়েছে ব্যাপক প্রস্তুতি। মামলায় এজাহারনামীয় নেতাকর্মী ছাড়া এদিন সবাই জড়ো হবেন দলের প্রধান কেন্দ্রীয় কার্যালয়ের সামনে। সেখান থেকে মগবাজার পর্যন্ত শোভাযাত্রা অনুষ্ঠানের আয়োজন করা হয়েছে।
নীরব-মজনুসহ বিএনপির ৭৮ নেতাকর্মীর সাজা – যুগান্তরের শিরোনাম। বলা হয় রাজধানীতে নাশকতার অভিযোগে বিভিন্ন থানায় করা পাঁচ মামলায় যুবদলের সাবেক সভাপতি সাইফুল আলম নীরব ও ঢাকা মহানগর দক্ষিণ বিএনপির সদস্যসচিব রফিকুল আলম মজনুসহ বিএনপির বিভিন্ন পর্যায়ের ৭৮ নেতাকর্মীকে বিভিন্ন মেয়াদে কারাদণ্ড দিয়েছেন আদালত। বৃহস্পতিবার ঢাকা মেট্রোপলিটন ম্যাজিস্ট্রেট আদালতে এসব রায় ঘোষণা করা হয়। এ পাঁচ মামলাসহ চার মাসে ৭৭ মামলায় ১১৯৫ জনকে সাজা দিয়েছেন আদালত।
সমন্বিত কর্মসূচিতে যাচ্ছে বিএনপি – মানবজমিনের শিরোনাম। বলা হচ্ছে সরকার পতনের দাবিতে টানা কর্মসূচি নিয়ে রাজপথে রয়েছে বিএনপি ও সমমনা দলগুলো। দেড় মাসেরও বেশি সময় ধরে ৩ দফায় ৪ দিন হরতাল ও ১১ দফায় ২২ দিন অবরোধ দিয়েছে তারা। বুদ্ধিজীবী ও বিজয় দিবস উপলক্ষে ৪ দিনের বিরতি দিয়ে নতুন কর্মসূচি নিয়ে ফের মাঠে নামছে বিরোধীরা।
১৮ই ডিসেম্বর নির্বাচনী প্রচারণা শুরুর দিন থেকেই শুরু হবে কর্মসূচি। ৭ই জানুয়ারি ভোটগ্রহণের দিন পর্যন্ত টানা কর্মসূচি থাকবে। রাজনৈতিক সভা-সমাবেশের ওপর ইসির নিষেধাজ্ঞাকে আমলে নিচ্ছে না বিরোধী দলগুলো। আন্দোলন আরও জোরদার হবে জানিয়েছেন তারা। এদিকে এতদিন বিএনপি-জামায়াত আলাদা কর্মসূচি পালন করলেও ১৮ই ডিসেম্বরের পর থেকে একসঙ্গে কর্মসূচি পালনের বিষয়ে আলোচনা হচ্ছে। সমন্বিত শক্তি নিয়ে রাজপথে কর্মসূচি পালন করতে চায় দল দুটি।
সভা-সমাবেশসহ যে কোন রাজনৈতিক কর্মসূচিতে যে নিষেধাজ্ঞা দিয়েছে স্বরাষ্ট্র মন্ত্রণালয় সে খবরটিও এসেছে সব কয়টি জাতীয় পত্রিকায়। ডেইলি স্টারের শিরোনাম – Home ministry restricts ‘anti-polls’ political events অর্থাৎ ‘নির্বাচন বিরোধী’ রাজনৈতিক কর্মসূচিতে স্বরাষ্ট্র মন্ত্রণালয়ের নিষেধাজ্ঞা। বলা হয় নির্বাচন কমিশনের অনুরোধে স্বরাষ্ট্র মন্ত্রণালয় পুলিশ ও প্রশাসনকে এ বিষয়ে পদক্ষেপ নিতে বিজ্ঞপ্তি প্রকাশ করেছে।
প্রথম আলোর প্রধান শিরোনাম – সাত আসনে সমঝোতা, স্বতন্ত্র প্রার্থী নিয়ে অস্বস্তি। অবশেষে ১৪-দলীয় জোটের শরিকদের মধ্যে তিনদল আওয়ামী লীগের কাছ থেকে সাতটি আসনে সমঝোতার আশ্বাস পেয়েছে। তবে ওয়ার্কাস পার্টি, জাসদ ও জেপি সাত আসনের নিশ্চয়তা পেয়েও সন্তুষ্ট নয়। এ ছাড়া শরিকদের বড় অস্বস্তি ভাগে পাওয়া আসনে স্বতন্ত্র প্রার্থী নিয়ে। যদিও শরিকদের সঙ্গে সমঝৈাতার আসনে আওয়ামী লীগের প্রার্থী থাকবে না।
সাত আসনে সন্তুষ্ট নয় শরীকরা – কালের কন্ঠের শিরোনাম। আওয়ামী লীগ নেতৃত্বাধীন ১৪ দলীয় জোটের শরিকরা সাতটি আসনে ছাড় পেয়েছে। এর মধ্যে বাংলাদেশ ওয়ার্কাস পার্টি ও জাতিয় সমাজতান্ত্রিক দলকে তিনটি করে আসন দেয়া হচ্ছে। জাতীয় পার্টি (জেপি) পাচ্ছে একটি আসন। এসব আসনে জোটের প্রার্থীরা নৌকা প্রতীকে ভোট করবেন। তবে এটিকে প্রাথমিক প্রস্তাব বলছেন শরিকের অন্যতম নেতা হাসানুল হক ইনু। তিনি কালের কণ্ঠকে বলেন, ‘আমরা এতে সন্তুষ্ট না।’
নাশকতা থেকে অল্পের জন্য রক্ষা পেল ট্রেন – ইত্তেফাকের প্রধান শিরোনাম। বলা হচ্ছে গাজীপুরের পর এবার নীলফামারীর ডোমারে রেললাইনে নাশকতার চেষ্টা করা হয়েছে। সেখানে ৭২টি প্যান্ডেল ক্লিপ খুলে নাশকতার চেষ্টা করে দুর্বত্তরা। তবে এলাকাবাসীর প্রচেষ্টায় বড় দুর্ঘটনা থেকে রক্ষা পেয়েছে চিলাহাটি থেকে খুলনাগামী সীমান্ত এক্সপ্রেস ট্রেন। বুধবার রাত ১০টার দিকে এ ঘটনা ঘটে। এ সময় ডোমার চিলাহাটি রেলপথে প্রায় দেড় ঘন্টা রেল চলাচল বন্ধ ছিল।
‘এমপির হুকুম – হাতটি কেটে দিতে হবে’ – সমকালের এই শিরোনামও নজর কেড়েছে। বিস্তারিত বলা হচ্ছে নাটোরের বড়াইগ্রামে দপ্তরে ঢুকে উপজেলা মাধ্যমিক শিক্ষা কর্মকর্তা মুহাম্মদ আবদুর রউফকে মারধরের অভিযোগ উঠেছে। আজ বৃহস্পতিবার দুপুরে নাটোর-৪ আসনের নৌকা প্রার্থী ও বর্তমান সংসদ সদস্য ডা. সিদ্দিকুর রহমান পাটোয়ারীর অনুসারীরা তাকে মারধর করেন। এ সময় দপ্তরের আসবাব ভাঙচুর করে হামলাকারীরা।
ভুক্তভোগী আবদুর রউফের অভিযোগ, এমপি ডা. সিদ্দিকের ভাগনে জহির উদ্দিন, রুবেল বালি, শামসুদ্দিন, জামাল উদ্দিন, বাহাউদ্দিনসহ ৩০-৩৫ যুবক আমার কক্ষে ঢুকে দরজা বন্ধ করে চড়থাপ্পড়, কিল-ঘুসি ও লাথি মারতে থাকে। এক পর্যায়ে রুবেল আমার ডান হাত ধরে বলেু এই হাতটা নেওয়ার জন্য এমপির হুকুম আছে, এটি কেটে তাকে দিতে হবে। অন্যজন অস্ত্র দিয়ে প্রাণে মেরে ফেরার হুমকি দেয়। পরে তারা দপ্তর তছনছ করে। এদিকে মারধরের প্রতিবাদে তাৎক্ষণিক উপজেলার সব কর্মকর্তা ইউএনওর দপ্তরে গিয়ে বিচার দাবি করেন।

সাত আসনে সমঝোতা, স্বতন্ত্র প্রার্থী নিয়ে অস্বস্তি।